মনের শান্তিটা প্রয়োজন। সবকিছুর সঙ্গে নিজেকে জড়িয়ে ফেললে সেটা শুধু নিজের জন্যই নয়, অন্যেরও সমস্যার কারণ হয়ে দাঁড়ায়। কথাগুলো বলছেন সপ্তর্ষি চট্টোপাধ্যায়—কলকাতা পুরসভার মেয়র শোভন চট্টোপাধ্যায়ের পুত্র।
বাবা-মা’র মধ্যে যা-ই ঘটুক না কেন, মনের শান্তির জন্য তা নিয়ে মাথা ঘামাতে ‘নারাজ’ সপ্তর্ষি, বন্ধুমহলে ঋষি। সপ্তর্ষির কথায়, ‘‘মেথড অ্যাক্টিংয়ে শেখানো হয় হ্যাভ পিস অফ মাইন্ড। নিজের মনকে একটা স্পেস দাও। সবকিছুর সঙ্গে নিজেকে জড়িয়ে ফেললে তা শুধু নিজের জন্যই নয়, সকলের জন্যই সমস্যার কারণ হয়ে দাঁড়ায়।’’ নিউ ইয়র্কে ‘লি স্ট্রাসবার্গ থিয়েটার অ্যান্ড ফিল্ম ইনস্টিটিউটে’ ‘মেথড অ্যাকটিং’ নিয়ে পড়ছেন সপ্তর্ষি। ছুটিতে আপাতত কলকাতায়। আগামী জানুয়ারিতে ফের নিউ ইয়র্কে যাবেন। 
কিন্তু এরমধ্যেই আলিপুর জেলা আদালতে বিবাহ বিচ্ছেদের মামলা দায়ের করেছেন শোভন। সপ্তর্ষি বলছেন, ‘‘এটা নিয়ে আমার কিছু বলারই নেই। দু’জনই আমাকে সমান ভালবাসেন। দু’জনেই অসম্ভব ভাল মানুষ। আমি জানি না, কী হতে চলেছে বা আদৌ কিছু হবে কি না। শুধু এটুকু জানি, আমার উপরে অনেককে খুশি করার দায়িত্ব রয়েছে।’’
সপ্তর্ষি জানান, আশপাশের ঘটনাপ্রবাহ থেকে নিজেকে বিযুক্ত রাখার জন্য ধ্যান করেন তিনি। কারণ, ‘মেথড অ্যাকটিং’য়ের মূল শিক্ষাই হল যে, চরিত্র হয়ে উঠতে হবে! নিজের আবেগ, নিজের জীবনের উথালপাথাল ঘটনাপ্রবাহ থেকে অভিজ্ঞতা ছেঁকে নিয়ে মিশিয়ে দিতে হবে চরিত্রের মধ্যে। আপাতত সেই শিক্ষাকে পাখির চোখ করেছেন মেয়র-পুত্র। 
পরিচালক হতে চাওয়া সপ্তর্ষি বলছেন, ‘‘আমি জানি, সবসময় যা চোখে দেখা যায়, সেটাই সবকিছু নয়। দেখি, জীবনে আমার জন্য কী অপেক্ষা করছে!’’